Papersnake/gushiwen huggingface dataset:
悯逝三章为友人黎国倩作 其三
韩上桂（明代）

惊风起兮扬尘，白日黯兮无津。思夫君兮叹息，望渺渺兮谁邻。

谁邻兮靡及，往不还兮出不入。出不入兮可奈何，空偃蹇兮山之阿。

予与子扃其同心兮，如带之缡。子姱我兮无悔时，谅金石兮匪渝。

曷岁月兮虚驰，世混浊兮闇不见晰。谓萧为芬兮，谓兰为棘。

子不留兮如云，从风飘兮莫适。策桂车兮翳芙蕖，乘龙辀兮曳露裾。

将以归兮远漠，孰馨芳兮袭予。山中兮皓月，照松阴兮叶如脱。

岁既晏兮踌蹰，思公子兮恸忘渴。奠桂酒兮椒浆，挥吾泪兮浪浪。

灵之来兮浩若，徒形影兮锵锵。苟南山兮未灭，孰忧思兮可忘。
宿金铺观
吴景偲（宋代）

褰裳夜入金铺宿，清气一宵吟不足。月在碧潭风在松，何必洞天三十六。
答钱思权
徐积（宋代）

两个学官位，都来一步地。青眼与白眼，五日不相视。

子为道涂行，我为刀笔吏。两者较勤劳，大同而小异。
句
王迈（宋代）

未知死所先期死，自笑狂生老更狂。
下篷辣滩望阴那山
陈子升（明代）

梅州行李出，雁渚钓鱼过。偃蹇一身小，裴徊九面多。

滩声迅篷辣，山色暗阴那。篙打鱼虾国，松摇猿狖窝。

沧浪看逝者，白石唱来罗。是处僧煨芋，前溪鹭食荷。

市稀粮少宿，风健酒虚酡。岁暮游还远，将如杖履何。
秋祀高禖二绝
苏辙（宋代）

荡荡巍巍尧舜前，一丘惟见柏森然。
后来秦汉何堪数，跋扈飞扬得几年。
乾德年中初一新，颓垣破瓦委荆榛。
兴亡举坠干戈际，闲暇方知国有人。
庐山道中 其二
李彭（宋代）

崇桃灼灼昡清昼，细柳依依迷远村。似听渊明赋归去，柴桑幽鸟语黄昏。
阆中蒲氏园亭十咏 其八 鱼池
冯山（宋代）

活水停无滓，嘉鱼养不惊。休言濠上意，秋鲙与春羹。
寄主客刘员外（禹锡）
姚合（唐代）

蝉稀虫唧唧，露重思悠悠。静者多便夜，豪家不见秋。

同归方欲就，微恙几时瘳。今日沧江上，何人理钓舟。
偈
隆禅师（宋代）

一不成，二不是。
口吃饭，鼻出气。
休云北斗藏身，说甚南山鳖鼻。
家财运出任交关，劝君莫竞锥头利。
皇帝阁春帖子
赵湘（宋代）

迎气来归祚，宜春祝降祥。
皇心勤治切，应喜寸阴长。
送阿里择之都目之浮梁
赵偕（元代）

古人在畎亩，尚不忘乎君。为官不尽职，何以为人臣。

吾观四海内，茫然浩无垠。兵甲尚未息，伤哉此良民。

省台与州县，冠盖多如云。真知小民苦，落落今几人。

先生业儒术，其才尤出群。皇朝有此老，合置要路津。

白发已满鬓，青衫不挂身。郁郁淹下僚，壮志何由伸。

天寒途路长，北风扬沙尘。勖哉加餐饭，此外安足云。
重阳东观席上赠侍郎张固
卢顺之（唐代）

渡江旌旆动鱼龙，令节开筵上碧峰。翡翠巢低岩桂小，

茱萸房湿露香浓。白云郊外无尘事，黄菊筵中尽醉容。

好是谢公高兴处，夕阳归骑出疏松。
饮樱桃园
韦骧（宋代）

拂闾尖出樱桃表，花枝巧向春风袅。四座交飞白玉船，一声相劝提壶鸟。

摇摇画隼青天杳，落日酣歌近芳草。拨开尘淟从清游，安得樽前辞醉倒。
次韵张氏女弟咏雪
王安石（宋代）

天上空多地上稀，初寒风力故应微。那能镇压黄尘起，强欲侵凌白日飞。

邑犬横来矜意气，窟蟾偷出助光辉。都城只有袁安惫，我亦年年幸赐衣。
华亭十咏·柘湖
唐询（宋代）

世历亡秦远，湖连大海濒。
柘山標观望，玉女见威视。
渺渺旁无地，滔滔孰问津。
何年化鱼瘪，仿佛历阳人。
和赵王观妓
法宣（唐代）

桂山留上客，兰室命妖饶。城中画广黛，宫里束纤腰。

舞袖风前举，歌声扇后娇。周郎不须顾，今日管弦调。
芳春节晓晴登百尺楼仿王叔明山水 其二
张萱（明代）

戏驱老腕斗春妍，树色山光忽满笺。兴剧笔狂风日好，乍晴乍雨养花天。
好春
刘峻（南北朝）

好春只在朱弦里，残蝶空粘紫陌尘。堪恨柳丝作狐媚，生憎霞陌似龙鳞。

东山岂有吹笙侣，北市应逢卖饼人。何日罗浮登绝顶，山灵一笑万花新。
送徐佥宪子侄得全暂还三衢
刘崧（元代）

趋庭早识仲容贤，即便令人重黯然。归路偶逢残暑后，到家应及未霜前。

寒沙蓬藋迷征骑，秋浦芙蓉压去船。来往燕吴真万里，重来为我说华川。
余昔居百丈元夕有诗后十年是夕过京师期子因不至
释德洪（宋代）

北游烂熳看并川，重到皇州及上元。灯火风光记前事，管弦音上试新翻。

期人不至情如海，穿市归来月满轩。忽忆寒岩曾独宿，雪窗残夜一声猿。
和仲固春日村居即事十二绝
胡寅（宋代）

正眼如君了了明，未尝沉醉本来醒。
自将周易规儿辈，白马空传一藏经。
题赵次张所藏贼头子二首 其二
陈克（宋代）

龙章凤姿世不乏，束手无奈于此思。丹青王会何须尔，颈血淋漓送藁街。
高不疑
魏了翁（宋代）

篮舆轧轧度齐山，文献风流数百年。遥想牧之歌晚月，閒寻白也咏平天。

只馀钓水梁台在，未办登山谢屐穿。多谢秋风吹好语，如陪杖屦俯鱼渊。
嘉秦改元季夏中浣经从武仙尉仙袁君摄县事载
曾丰（宋代）

言别富沙士，回头五六年。
试询今健否，见谓尚依然。
效意倾新酿，忘怀诵近篇。
尚其频记忆，曾此一留连。
西湖会上和赵靖轩韵
胡仲参（宋代）

不著人间半点愁，每于胜处一凭楼。吟边只欠林和靖，坐上追思马少游。

晕脸芙蕖酣薄暮，低眉杨柳拂新秋。酒阑拍掌狂歌舞，自是忘机可狎鸥。
摄山
顾炎武（明代）

徵君旧宅此山中，山馆孱颜往迹空。药径春添千嶂雨，松厓夜起六朝风。

忘情鱼鸟天机合，适意川岩物象同。一入篱门人世别，几人能不拜萧公。
客饷新橙有感
李纲（宋代）

湖外新橙也自黄，故人相赠解包香。捣齑正鲙双鱼美，荐酒聊持一瓣尝。

湛岘旧栽千树橘，洞庭初落满林霜。木奴供给何须道，怅望东吴云水乡。
野性
释文珦（宋代）

野性乐疏旷，从来厌风尘。
孤寒无所资，屈身随众人。
贵游弃疵无，不能强相亲。
蹉跎三十年，客路常清贫。
晚来归山林，麋鹿为我邻。
万事不挂意，一一皆天真。
同流乃知此，难与俗子陈。
酬郑进士九江新居见寄
李咸用（唐代）

蹑屐扣柴关，因成尽日闲。独听黄鸟语，深似白云间。

萍沼宽于井，莎城绿当山。前期招我作，此景得吟还。
丘叔乔七十生朝二首
陈藻（宋代）

大儿别有论文眼，朴实无他是次丁。
长女嫁夫能俭约，小娘骂媚见财轻。
冬日斋中即事
陆游（宋代）

诘朝澹无营，百事付童子。
拂我架上书，注我砚中水。
觅睡不复成，取衣乃徐起。
卒岁如一朝，底处著愠喜？
送敬法师归福州
姚合（唐代）

结得随缘伴，蝉鸣方出关。新经译旧寺，故国与谁还。

斋为无钟早，心因罢讲闲。东南数千里，何处不逢山。
疥疗
洪咨夔（宋代）

疥疗悲志郁，发凉慨年徂。
人特自苦耳，天竟可恃夫。
忘忧草良妩，蠲忿花更姝。
多渠有酒醑，宽我无钱沽。
阿芝亦解事，低眉荐吴歈。
侍顾华玉丈上方玩月
文彭（明代）

晨策入石湖，落景憩上方。上方连巘崿，叠嶂通河梁。

窈窕入深谷，崎嵚陟崇冈。秋深气萧瑟，云薄天苍凉。

万木振长风，群卉彫严霜。遐观谐夙心，周览穷八荒。

径仄步逶迤，崖倾身低昂。缘葛采石华，扪萝拾兰芳。

矫首睇飞鸿，俯视空微茫。皇皇殿阁森，霏霏蔼雾黄。

望望皓首白，耿耿银河光。坐久凉飔集，泫露沾衣裳。

佳会合章缝，友朋亦孔良。绿醑何淋漓，各举浮白觞。

自怜肮脏骨，零落同高阳。邂逅山公醉，容我祢衡狂。

山水能娱人，为乐殊未央。夜静心益閒，天籁杂鸣螀。

安得孙登徒，长啸和鸾皇。何如王子晋，缑山吹笙簧。

怀哉鸱夷子，功成谢岩廊。眷言仰前脩，千载永相望。
送宗实上人游江南
白居易（唐代）

忽辞洛下缘何事，拟向江南住几时。

每过渡头应问法，无妨菩萨是船师。
绵州巴歌
佚名（隋代）

豆子山，打瓦鼓。
扬平山，撒白雨。
下白雨，取龙女。
织得绢，二丈五。
一半属罗江，一半属玄武。
送僧栖真归杭州天竺寺
姚合（唐代）

吏事日纷然，无因到佛前。劳师相借问，知我亦通禅。

古寺杉松出，残阳钟磬连。草庵盘石上，归此是因缘。
和春游三首
廖行之（宋代）

雨余迟日放晴天，春入园林点化仙。
为约奚囊行秀野，更看花岛媚清川。
杖头买醉多逾百，笑里挥金知几千。
一段清狂谁会得，谩将高兴付诗传。
春日与客谈旧事有不能忘者纪以小诗 其六
顾清（明代）

浅薄寻常愧伐檀，衰麻才脱报迁官。清华玉署非常选，可识当时下笔难。
喜吴峻伯来视山东学寄 其二
王世贞（明代）

为报故人吴季子，玺书何日下山东。天门瑶草春相待，海上仙槎夜拟同。

过鲁好传周室礼，入齐还问太公风。欲知郎舍期君意，孤剑时时但吐虹。
江夏寄汉阳辅录事
李白（唐代）

谁道此水广，狭如一匹练。江夏黄鹤楼，青山汉阳县。

大语犹可闻，故人难可见。君草陈琳檄，我书鲁连箭。

报国有壮心，龙颜不回眷。西飞精卫鸟，东海何由填。

鼓角徒悲鸣，楼船习征战。抽剑步霜月，夜行空庭遍。

长呼结浮云，埋没顾荣扇。他日观军容，投壶接高宴。
以疾止酒
王大受（宋代）

分薄如云可奈何，入秋荣气欠平和。
已于万事都无念，只向三杯亦有魔。
顿失花前多度醉，轻辜月下岁番歌。
不留一物娱吾老，赢得东窗冷淡过。
江尉挽诗
韩淲（宋代）

有子承家美，能书已荐贤。葛塘成别墅，严濑亦同川。

意本功名远，身犹爵命迁。临终言不乱，云绕宝华天。
遍地锦 孙守席上咏牡丹
毛滂（宋代）

白玉阑边自凝伫。满枝头、彩云雕雾。甚芳菲、绣得成团，砌合出、韶华好处。

暖风前、一笑盈盈，吐檀心、向谁分付。莫与他、西子精神，不枉了、东君雨露。
再和制帅 其四
王之望（宋代）

羁怀感槩少多违，世路迍邅老更迷。松槚十年乖种植，妻孥万里困携提。

龙门偶幸馀光借，雁塔曾同伯氏题。拥彗祇今知不晚，曹装犹未去三齐。
次韵答周尊师
王祎（明代）

行李西来自豫章，东风拂面柳丝黄。壶中日月青铜镜，方外神仙白羽裳。

老子藏书尝作史，太玄执戟谩为郎。十年乱后重相见，颇觉形神欲两忘。
登洪家天玉楼望火炎山诸峰
陈肇兴（清代）

众山如火光炎炎，九十有九昆冈尖。春风万古吹不到，山形骨立无留髯。

洪家有楼高百尺，三层对峙飞雕檐。朅来引我缘梯上，俯视群峰成排签。

不藉树木为奇古，空所依倚何森严。怪犀丑象纷罗列，缺处仍以云峰钳。

鱼尾半赤红日坠，鹅毛一白青天粘。须臾变灭有千百，山耶云耶都相兼。

屋后飞泉挂绝壁，千丈陡落横素缣。水光晶莹照岩壑，下有蛟龙胡能潜。

遥望良田如画罫，翠毯万顷初抽针。江山信美非吾土，坐脱狂兴来无厌。

手摘星辰楼上望，直待月出擒妖蟾。山灵媚人更狡狯，列缺吐焰阴火熸。

非鬼非物空赞叹，觉有好句时难拈。细听泉声杂风雨，林端已开金镜奁。
施当涂东洲见寄
释居简（宋代）

骚吟富名流，东洲敏风雨。小低演纶手，联作石鼎语。

真龙得人畏，况复射真虎。妖踪与怪迹，三舍亟避去。

出如一角麟，贵若五色羽。不然六月息，扶摇快抟举。
十二时颂
释文准（宋代）

禺中已，龙象须观第一义。
若向其中觅是非，见解何曾有李二。
颂古三十九首 其三十八
释道枢（宋代）

云门是个老阇黎，衲僧巴鼻几时知。拄杖从教不得动，春来未免倒抽枝。
早春 其二
司马光（宋代）

璿霄转斗车，春意逼梅花。熟寐侵街鼓，闲情到酒家。

晴阳浮地末，寒色敛天涯。归雁空馀迹，朝来印浦沙。
次余仲庸松风阁韵十九首 其六
裘万顷（宋代）

已著遗经洗此心，更寻流水濯吾襟。
经旬不涉溪边路，荇带苔钱如许深。
河上二绝 其二
洪朋（宋代）

隋河日照水悠悠，下水谁家泛綵舟。回首白云千万叠，梦随飞橹到江头。
虎丘怀古二首 其二
安魁（清代）

阖闾丘墓变为庵，白虎还应护佛龛。青嶂至今余剑气，讲台终古契禅谈。

只缘顽石点头悟，不信清泉一味憨。亭下二仙何处去，晓来鹤涧霭烟岚。
秋晚随意行涧上值老农问劳去年避乱时事 其二
舒岳祥（宋代）

辋川疏旧业，复望草堂归。落叶无人径，残阳向水扉。

井萤吹不灭，堑鸟暗还飞。豺虎方当道，何时赋式微。
暮雨既霁将儿辈登多稼亭
杨万里（宋代）

一霎滂沱一霎晴，檐间点滴尚残声。水将树影乱揉碎，月与日光相对明。

试数六宵还五雨，坐令夏热作秋清。儿曹小住休归去，更听风蝉子细鸣。
春日湖上二首
释善珍（宋代）

晚寒晻霭失楼台，弦管声收野意回。
柳下系舟觅闲伴，更无一个白鸥来。
雨三日歌
陆游（宋代）

秋风戒寒雨三日，空村无人暮萧瑟。
北窗书生万卷书，齿豁头童真可惜。
轮囷新蟹黄欲满，磊落香橙绿堪摘。
兴来尚能气吞酒，诗成不觉泪渍笔。
士生蓬矢射四方，扫平河雒吾侪职。
湖中隐士倘可逢，握手与君谈至夕。
和登山城望京邑
宋祁（宋代）

子牟怀魏阙，陈咸思帝城。
他乡岂不美，吾土乐所生。
況复抚凋节，凭高怀上京。
山川不可见，葱郁凝神县。
紫气抱关回，玉斗侵城转。
负羽长杨獵，撞鐘平乐宴。
高冠照华蝉，英俊皆比肩。
朝奏主父牍，夜召贾生贤。
五侯交薦幣，诸公亟为言。
我生流离极，十年悲去国。
叶愿洛阳飞，鱼宁武昌食。
当弃关下符，一对危言策。
酴醾
王庭圭（宋代）

百花狼藉点青苔，始见酴醾烂漫开。虢国朝天嫌粉污，唐昌夜漫恐仙来。

寒梅胜韵聊堪友，秾李凡姿讵敢陪。便欲乘风凌倒影，醉寻香径上瑶台。
负暄
宋庠（宋代）

旭日东南霁，霜天病骨寒。
心同阳藿展，志鄙夏畦难。
东洛貂裘坏。西华葛被单。
嵇慵聊自乐，爱景始三竿。
许世卿孝亭邂逅为予修琴临别求诗为赋长句
陈文蔚（宋代）

邂逅相逢不记春，未知此际得情亲。一溪云月閒中计，三尺丝桐物外身。

未有清尊酬痛饮，已惊明日是行人。抱琴归去无馀恨，大吕黄钟一味醇。
送僧往台岳
朱庆馀（唐代）

五城初罢讲，海上忆闲行。触雪麻衣静，登山竹锡轻。

天寒岳寺出，日晚岛泉清。坐与幽期遇，何人识此情。
与诸客携酒寻去年梅花有感
白居易（唐代）

马上同携今日杯，湖边共觅去春梅。年年只是人空老，

处处何曾花不开。诗思又牵吟咏发，酒酣闲唤管弦来。

樽前百事皆依旧，点检惟无薛秀才。
射殿引诸班出官人拽垛子二首
魏了翁（宋代）

画帘黄幄幕前扉，侠陛浑如后殿仪。
只自起居更履后，却陪二府立多时。
鞠歌行一首
黄省曾（明代）

北风来，冰峨峨，瑶台玉马显么魔。唐虞不再岁易徂，采薇采薇首阳歌。

良人何许卧云萝，圣贤虚生古来多。红颜倏忽将奈何。

设兔罝，张鸟罗，麒麟紫鸾在山阿。
见柳色桃花忽然有叹
郭之奇（明代）

柳色依依成旧绿，桃花冉冉褪新红。流连有意从宵月，历乱无情任晓风。
出真阳峡十首
杨万里（宋代）

只言英石冠南中，未识真阳一两峰。
遮莫坡陀将不去，将诗描取小玲珑。
又和
梅尧臣（宋代）

康庄咫尺有千山，欲问紫姑应已还。
人似常娥来陌上，灯如明已在云间。
车头小女双垂髻，帘里新妆一破颜。
却下玉梯鸡已唱，谩语齐客解偷关。
酂城高古
张璧（明代）

独上高楼思渺茫，危楼古牌自苍苍。
牛山抱合北来远，汉水萦回南去长。
功劳一时盟带砺，市朝千古说兴亡。
惟余古庙留遗像，社鼓年年报岁穰。
翟提仓生日
唐庚（宋代）

奎毕夜腾辉，英灵出帝畿。陶门八翼后，却桂一枝巍。

使斧今持铁，经编旧绝韦。政将儒雅饰，学造道心微。

士论宜金马，君恩且绣衣。德醇浑可饮，才俊不容晞。

盛世方连茹，孤生耻食薇。初从漆雕仕，全拙汉阴机。

荠舌犹馀苦，莼心未得归。大椿祈不老，乌鹊正求依。
赠稠长老
区仕衡（宋代）

双树林间结草庵，拈花一笑拜瞿昙。
玄风像栗餐亭午，堂下门徒且放参。
桃源
李群玉（唐代）

我到瞿真上升处，山川四望使人愁。

紫雪白鹤去不返，唯有桃花溪水流。
送石鉴覞弟领众住怡山
释今无（明代）

猗欤博峤立纲宗，吁谟严密如游龙。不特风雷藏舌底，还将剑戟插双瞳。

二叶绳绳开五岭，凤毛龙甲光玲珑。水犀玑贝腾南海，髦士奋起夺其雄。

君不见蓬莱水浅天步窄，大道与之俱困穷。四海惛怓日茅拔，荒唐猿鹤悲沙虫。

覞也吾家信迈种，金针暗与先民通。激昂鹊起南海陲，弘肩斯道吹清风。

昔年分座庐岳北，万朵芙蓉遮座密。颓风振起神自閒，火齐乍掷天回黑。

东奔众水无还期，遂使一壶成挽力。繄吾师翁博宗子，宝镜横披标至德。

法澜博洽四百峰，赤幡更向七闽立。怡山飞凤闽之冠，天龙精魄司轮奂。

宝所煌煌至道存，象径肯使鼪狐乱。师翁贻厥事芟除，西奔金乌跳蟾蜍。

大匠袖手藏徽缠，成风小智乃其馀。此座虚悬过一纪，师也命覞正其居。

至人荷道遑恤躬，天不令卷行则舒。我闻曩哲有棱公，蒲团十丈成邻虚。

今日微尘翳天壤，洞山失却我与渠。送君不作别离色，击案四顾空踌蹰。

法坛宿将建旄旟，寻常老去当何如。监院纬公贤且耄，绸缪廿载诚拮据。

谦光蔼蔼为君佐，盥手行当接素书。
论诗绝句四十首 其十一 王元长
李希圣（清代）

回雪流风独擅长，同时沈范各分行。钞书不救天才短，误尽王融学谢庄。
丙戌天基节自至道宫趋宝福院寒甚
洪咨夔（宋代）

朝谒千秋节，攀援万岁藤。
山明松戴雪，涧涩石怀冰。
清壮髯还戟，酸癯面亦棱。
暖寒能破戒，珍重虎溪僧。
成都府鹿鸣宴
袁说友（宋代）

大启文明会胜流，同升更合上西楼。
三春得意桃花浪，八月乘槎桂子秋。
结绶偏应登凤阙，拿云直欲钓鳌头。
乘除但看今年好，六八名高五十州。
梳头有感二首
杨万里（宋代）

身在荷香水影中，晓凉不与夜来同。
且抛书册梳蓬鬓，移转胡床受小风。
百年吟
邵雍（宋代）

百年嗟荏苒，千里痛萧条。
忍逐东流水，无斯任所飘。
回于道中寄舒州李珏相公
赵嘏（唐代）

都无鄙吝隔尘埃，昨日丘门避席来。静语乍临清庙瑟，

披风如在九层台。几烦命妓浮溪棹，再许论诗注酒杯。

从此微尘知感恋，七真台上望三台。
辛酉大雪戏成十诗以千山鸟飞绝万径人踪灭为韵 其四
周麟之（宋代）

复帐蕤香篝，绮席罗妓围。焉知荜门子，清哦袖鹑衣。

腊白三日寒，遽使昼掩扉。愁思已如许，共作风絮飞。
孤雁
释文珦（宋代）

孤雁如贞妇，余生不再双。
避寒辞北塞，随日到南邦。
倦翼堪怜影，哀音自满腔。
空闺人听得，离思转难降。
题黎横舟诗卷二首 其一
萧立之（宋代）

笔力真能回万牛，不应肯作夜光投。都将碧涧红泉好，压倒金精水石秋。
仟上人举进士过三十不第诗日男儿三十未有立
王洋（宋代）

春风只解吹克花，灵根古木无生芽。
玲珑拳石出万样，碧峰千仞藏烟霞。
世间百事总如此，偶然感慨还兴嗟。
上人本是龙门客，少小辞家来射策。
可怜厅物未化神，却与风鳞同点额。
当时三十未为老，急电抽身能觉早。
一投空迹二十年，留得诗肠至今好。
我始与君同业书，明琼偶纪张双鱼。
强将野鹤落樊圃，不与闲云同卷舒。
君将风袖随烟霞，我独尘缘著冠屦。
试问堂中老衲师，定风两人优劣处。
天台风路埋云根，寒岩夜啸鼪鼯群。
脱身也自不费力，未疑此心长羡君。
他年邂逅云门路，不止分君一片云。
应天府生员许光祖
海瑞（明代）

江南十月雨如倾，总是悲号道路声。云冻霜寒敷政肃，月溶水澈涖官清。

剑剜义胆言何壮，星殒忠魂气尚生。谩道姓名光国史，于今草泽口碑成。
晚宿岳庙官舍同周生乘月坐松阴下
胡直（明代）

挈朋晚憩青霞馆，蹑屩先登赤帝祠。宿雾濛濛常作雨，清泉袅袅自成池。

林间月霁移松影，岩畔春深长桂枝。自幸向平婚嫁早，与君唯有白云期。
夏日游水阁
朱淑真（宋代）

淡红衫子透肌肤，夏日初长水阁虚。独自凭阑无个事，水风凉处读文书。
高亭山
阮阅（宋代）

苍苍黄叶满闲亭，门对南山数点青。
过客不知兴废事，犹言汉县是高亭。
循省
郑刚中（宋代）

僦居栽竹暮清幽，絷系其如是楚囚。
高枕亦成惊枕梦，小窗长作客窗愁。
扪心罪在愚臣戆，肉骨恩归圣主优。
日有省循千点泪，临风分付与江流。
许练师携手求题
刘辰翁（宋代）

养就金童姹女精，松风萝月寄閒情。广寒桂树商飙起，咫尺浮黎白玉京。
闰八月十四夕待月钟氏映日池馆遇雨
李云龙（明代）

孤斋池水上，待月拟南楼。不谓今宵雨，翻多一度秋。

湿衣寒不见，盈手赠难投。来夕还相望，清光为倍酬。
寻李道士山居，兼呈元明府
白居易（唐代）

尽日行还歇，迟迟独上山。攀藤老筋力，照水病容颜。

陶巷招居住，茅家许往还。饱谙荣辱事，无意恋人间。
颂古
释慧空（宋代）

大食波斯饮百杯，停杯把挹万人魃。
送风使过黄牛峡，不问瞿塘滟澦堆。
送郡守张宗丞
萧元之（宋代）

本是诗书种，躬耕寂寞滨。
倾家市鞍马，捐命犯风尘。
幕府差功级，京华困旅贫。
不如归去好，依旧号诗人。
惜花
张籍（唐代）

山中春已晚，处处见花稀。明日来应尽，林间宿不归。
元符祀感生帝五首
佚名（隋代）

冕旒俨若，步武有容。
公卿济济，韶汉邕邕。
晋祠泉
范仲淹（宋代）

神哉叔虞庙，地胜出嘉泉。
一源其澄静，数步忽潺湲。
此异孰可其，观者增恭虔。
锦鳞无敢钓，长生同水仙。
千家溉禾稻，满目江乡田。
我来动所思，致主愧前贤。
大道果能行，时雨宜不愆。
皆如晋祠下，生民无旱年。
勉无咎
熊禾（元代）

万古纲常六尺躯，可嗤杜老悔为儒。
林间已听鸠呼妇，竹外行看凤引雏。
倘有牛眠先卜兆，岂无盘谷早营菟。
世间忙处应多错，尽把韦弦玩座隅。
唤作三才只此躯，乾坤一日可无儒。
稍余礼义存余脉，亟把诗书教小雏。
黑窣窣时鱼是鲁，声呜呜处虎为菟。
只今时节当如此，可笑迂生独向隅。
病目
林昉（宋代）

病目两旬余，深齐只另居。
客知多寄药，妻劝少看书。
畏热灯羞近，贪凉发屡梳。
平生心喜菊，因此賸栽锄。
和解生中秋月
苏舜钦（宋代）

不为人间意，居然节物清。银堂通夜白，金饼隔林明。

醉客尊前倒，栖乌露下惊。悲欢今古事，寂寂堕荒城。
渔父词（香严）
惠洪（宋代）

画饼充饥人笑汝。一庵归扫南阳坞。击竹作声方省悟。徐回顾。本来面目无藏处。

却望沩山敷坐具。老师头角浑呈露。珍重此恩逾父母。须荐取。堂堂密密声前句。
句
王琪（宋代）

山花冷隔何堪折，一曲红梅字字香。
答来上人春日即事
梅尧臣（宋代）

南国三衣客，三城一见春。
花明驰道远，雨涨御沟新。
茗忆山中物，云怀岭上邻。
如何异乡感，却出解空人。
昼卧口占二首 其二
张耒（宋代）

扰扰终何得，萧萧亦自如。将求解牛道，要解斲轮书。
菩萨蛮
赵长卿（宋代）

春山已蹙眉峰绿。春心骀荡难拘束。惆怅为春伤。惜花心更狂。

对花深有意。且向花前醉。花作有情香。与人相久长。
河山形胜图
冯璧（金朝）

书剑丁年记昔游，中条之麓过蒲州。地形西控三秦远，河势南蒲二华秋。

晋魏兵争一春梦，汉唐坛祀几荒丘。披图吊古令人慨，不必重登鹳雀楼。
送王中父制干东归探韵得限字分韵用离别不堪
度正（宋代）

汉使东南来，幕府皆异产。
英英江左家，浩浩富编简。
几年翔学海，屡荐升士版。
大焉合訏谟，小亦堪论譔。
横身借前箸，逸气薄云栈。
向虽稔声名，曾未陪笑莞。
邂逅解白眉，轩豁蒙青眼。
俊游得从容，微辞略往返。
扁舟赋归程，骏马驰平坂。
上策今安在，时髦贵谨柬。
中规傥前定，外患岂足划。
善保千金躯，欲语意无限。
负薪行
许宣平（唐代）

负薪朝出卖，沽酒日西归。路人莫问归何处，

穿入白云行翠微。
述怀
濮肃（宋代）

人生天地间，自顾一何小。
宁同避钓鱼，敢学惊弓鸟。
物理自悠悠，世情多扰扰。
桃源眼底是，何必寻云表。
秋波媚·七月十六日晚登高兴亭望长安南山
陆游（宋代）

秋到边城角声哀，烽火照高台。悲歌击筑，凭高酹酒，此兴悠哉。
多情谁似南山月，特地暮云开。灞桥烟柳，曲江池馆，应待人来。
行年
韦骧（宋代）

行年四十志方刚，一任蓬松两鬓苍。道在忽愁施设地，心恬宁感利名场。

本无畎亩为私计，只有诗书可自强。努力终非素餐辈，未堪回首顾沧浪。
二十八日雪二十九日未已赋诗凡五首
赵蕃（宋代）

户户薪充纩，家家炉作床。
悬知火明暗，是系体炎凉。
为俗陋至此，斯民真可伤。
诏条先劝课，王政本耕桑。
湘中纪行十首。石围峰（一作石菌山）
刘长卿（唐代）

前山带秋色，独往秋江晚。叠嶂入云多，孤峰去人远。

夤缘不可到，苍翠空在眼。渡口问渔家，桃源路深浅。
造袁州浮桥语
释印肃（宋代）

普庵教化修浮桥，信心自肯大丰饶。
解脱皆因不思议，度人无量永赵遥。
秀江千古源何极，非干今日与明朝。
一生补处谁知有，万德咸欢寂体寥。
蚊子眼中藏刹土，红灯焰裹势眉毛。
毫发虚空全不漏，海山相击浪滔滔。
石牛吃尽张公粟，木女垂丝钓巨鳌。
新罗国打西川鼓，东震旦抛北越刀。
孔自孔，毛自毛，
针劄不入大雄豪。妄想颠倒苏公盛，
未解撑船弄行篙。岂在文言多卜度，
德山拄杖不敲槽。
从德麟自中卢游灵记事
李廌（宋代）

裂崖泉射便成溪，溪畔虚岩匹练垂。
玉溅珠跳千仞底，阴阴众木媚清池。
悼山谷五首 其二
释德洪（宋代）

人间识与不识，为君折意消魂。独入无声三昧，同闻阿字法门。
句
释惠崇（宋代）

古木风烟尽，寒潭星斗深。
和
邵雍（宋代）

天启夫君八斗才，野人中路必须回。
神仙一句难忘处，花外小车犹未来。
挽余钟母
程敏政（明代）

一夕谖花惨不开，满庭凉露鹤声哀。神姬约伴游仙去，帝子亲书遣祭来。

古道悲风吹绛旐，玄墙阴雨上青苔。倚庐人诵南陔处，愁见当时玉镜台。
西林院
陆游（宋代）

一邦尽对江边像，试比西林总不如。
群玉萧森开士宅，五云飞不相君书。
磴危渐觉山争出，屐响方惊阁半虚。
安得弃官长住此，一杯香饭荐珍蔬。
咏史上·汉高帝八首
陈普（宋代）

扶创裹血过家乡，四顾何人守四方。
梁楚淮南残一国，山河争属将狼羊。
拟古 其二
米芾（宋代）

龟鹤年寿齐，羽介所托殊。种种是灵物，相得忘形躯。

鹤有冲霄是，龟厌曳尾居。以竹两附口，相将上云衢。

报汝慎勿语，一语堕泥涂。
题四面法智禅师塔
释清远（宋代）

珍重灵知者，绵绵亘古今。人居千圣外，塔锁乱云深。

碧落杉松色，丹崖虎豹音。回光如到此，必也见师心。
挽范丞相忠宣公六首 其三
毕仲游（宋代）

伏枕言虽少，遗书志可哀。尚谋裨国事，犹欲尽人材。

白日空垂照，悲风亦自来。更惊诸老尽，吾道信悠哉。
句
景定朝士（宋代）

静夜无云惟自照，凤凰飞入合欢宫。
蓟北书事
张蠙（唐代）

度碛如经海，茫然但见空。戍楼承落日，沙塞碍惊蓬。

暑过燕僧出，时平虏客通。逢人皆上将，谁有定边功。
狂夫杂兴 其一
刘璟（明代）

夜雨垂檐共烛光，十年湖海思茫茫。谁知一醉忘形外，究竟狂夫到底狂。
寄曾伯容
饶节（宋代）

岂是从前踪迹疏，三年不送一行书。襄山傥有陪邻地，为问洲中种木奴。
过罨画溪
陈襄（宋代）

五云无处问新亭，月里乘舟夜半行。
不见藤花相掩映，乡人遥指画溪名。
宿山寺步壁间韵
广彻（清代）

独宿云堂一磬深，空山莲漏滴沈沈。月临绀殿浮松气，风动金铃落梵音。

永夜禅镫悬客梦，高秋旅雁动乡心。虚窗渐觉晨光满，惆怅行歌别旧林。
感秋呈宏父兼呈周楚望三首 其二
张耒（宋代）

西风中夜来，飞雨随以至。揽衣不能眠，起坐为涕泗。

炎蒸虽云酷，香草犹可佩。清商来无情，凋我兰与蕙。

咿咿草虫悲，袅袅露蝉嘒。高梁燕如客，铩翮鹰方鸷。

乾坤本无心，万物随一气。如何于其间，感怆坐自累。

置之勿复道，得酒但知醉。陶然杯杓间，萧洒无馀事。
大中祥符朝会五首 其二 再举酒用《神芝》。
郊庙朝会歌辞（宋代）

彼茁者芝，茂英煌煌。敷秀乔岳，寔繁其房。适符修贡，封峦允臧。

永言登荐，抑惟旧章。
古松篇
陆卿（宋代）

矫矫岁寒姿，欲存天地骨。怒号气作涛，孤直髯如戟。

内有珀万年，疑是苌弘血。奇态若拿云，无心偶留月。

樵子不敢攀，得辞斧斤伐。嗟呼，委身失所恒遭刖，杞梓梗楠等榾柮。

桂煎漆割同肥腯，千古高风让薇蕨。只今秀林防摧折，藏形直宜类株橛。

鳞老成龙心似铁，庶免蚁巢与蛇穴。谁谓肯终天年赉志殁，一朝求材在仓卒，乃出任庙廊梁栋显掀揭。
句 其五
杨杰（宋代）

山横大秀一峰高，水入平湖千里远。
玉莲花
高士奇（清代）

茜蕊秾香，小坐紫薇庭院。倚双鬟、清歌宛转。移商换羽，惹周郎微盼。

是林梢嫩莺初啭。

脉脉兰情，故把玉箫声断。笑琵琶、当年诉怨。江州司马，枉自青衫涴。

那省识画图人面。
游庐山观道士石室
吴迈远（南北朝）

蒙茸众山里，往来行迹稀。
寻岭达仙屋，道士披云归。
似著周时冠，状披汉时衣。
安知世代积，服古人不衰。
得我宿昔情，知我道无为。
怀三茅道友
熊皎（唐代）

尘事何年解客嘲，十年容易到三茅。长思碧洞云窗下，

曾借黄三雪夜抄。丹桂有心凭至论，五峰无信问深交。

杏坛仙侣应相笑，只为浮名未肯抛。
蔡澄源录三家诗见借各题一诗以还之 其二
周紫芝（宋代）

早时得句唾成珠，晚岁分符雪似须。聊复把公诗过日，何心赋我食无馀。
椒山访叶令
皇甫汸（明代）

羡君辞邑赋归田，信有椒园在辋川。松下持经閒相鹤，花间洗药候鸣泉。

支离自愧犹耽禄，邂逅何期一问玄。更道圣朝容傲吏，赐骸聊得乐馀年。
又送汤国正五十六字
杜范（宋代）

一尊浊酒送君行，惨澹江云似我情。
已是园林堆落叶，更添风雨扫残英。
直存吾道曾何病，公在人心为不平。
我久念归归未得，羡君趱得去帆轻。
题真娘墓
徐照（宋代）

骨成泉下土，何物是游魂。
一代颜容尽，千年名姓存。
善缘依佛地，巧咏任人言。
几听钱塘曲，风松静似喧。
虞美人
郑元秀（宋代）

菊花不等重阳到。昨夜都开了。问知仙子是生辰。彩翠浮金来供、玉壶春。

周郎莫计文君寿。头白须相守。从今更数百年期。月底云间同跨、彩鸾归。
临江仙 贺州刘帅忠家隔帘听琵琶
王安中（宋代）

凤拨鹍弦鸣夜永，直疑人在浔阳。轻云薄雾隔新妆。

但闻儿女语，倏忽变轩昂。

且看金泥花那面，指痕微印红桑。几多馀暖与真香。

移船犹自可，卷箔又何妨。
送冷朝阳及第东归江宁
李嘉祐（唐代）

高第由佳句，诸生似者稀。长安带酒别，建业候潮归。

稚子欢迎棹，邻人为扫扉。含情过旧浦，鸥鸟亦依依。
连日云兴气浊雨意欲成西南风辄大作比夜月明
陆游（宋代）

鸠自呼鸣蚓自歌，何时甘澍一滂沱？封姨漫妒阳台梦，却付长空与素娥。
万松山赠张省元
释智愚（宋代）

钻仰无门扉不通，静如古井鉴秋容。乐天自得道中术，时引清风吹万松。
吊台湾 其四
陈季同（清代）

台阳非复旧衣冠，从此威仪失汉官。壶峤居然成弱水，海天何计挽狂澜。

谁云名下无虚士，不信军中有一韩。绝好湖山今已矣，故乡遥望泪阑干。
近买山范湾自营藏地与亡弟草塘君及外家墓茔
薛嵎（宋代）

十万买山浑可事，放教身死骨犹香。
不知筋力何年尽，看到杉犹几尺长。
管郭岂能谋富贵，诗书元自著兴亡。
采薇歌在无人识，千载清风独首阳。
雨中简李牧之
章甫（宋代）

提壶劝饮方多病，布谷催耕未有田。老去情怀非宿昔，日长图史得周旋。

客愁正是连山雨，时事浑如上水船。问讯诗翁无恙否，遥怜裋褐耸双肩。
乌夜啼（初夏）
刘辰翁（宋代）

犹疑薰透帘栊。是东风。不分榴花更胜、一春红。

新雨过，绿连空。蝶飞慵。闲过绿阴深院、小花浓。
熙宁七年八月望日自杭之宋过永乐院观承天佛日广慧洎永乐四老上堂因而留题
陈襄（宋代）

雷音一振绝微言，末学方知祖道尊。莫讶师僧无见处，人人俱解句中玄。
赠咸阳王主簿
郑谷（唐代）

可爱咸阳王主簿，穷经尽到昔贤心。登科未足酬多学，

执卷犹闻惜寸阴。自与山妻舂斗粟，只凭邻叟典孤琴。

我来赊酒相留宿，听我披衣看雪吟。
和李判院宿松隐见贻
曹勋（宋代）

又看历日改新元，卦气匆匆过二年。
老境尤於光景惜，斜阳时候每茫然。
富春方史君万里与之别七年矣离乱之后不意得聚首于此一见道旧有感 其一
汪梦斗（宋代）

两边髯鬓雪交明，一笑何期在客京。此会向来随是梦，相逢喜定却还惊。

清吟自足配严濑，狂语常忧沈石城。我定先还故山去，先生恰有北燕行。
鹊桥仙（寿宗女）
王大烈（宋代）

银潢流派，嫦娥出世。正是麦秋天气。荧煌一点寿星明，又恰向、天宵呈瑞。

佳儿龙跳，荣封迩止。试问遐龄知几。从天旋数一千年，待足了、依前数起。
青县道中
袁翼（清代）

水塌逃亡屋，舟从屋上过。中条循吏少，故道九河多。

抱木人餐酪，封桩粟化螺。舂陵传乐府，我亦和哀歌。
江城子·墨云拖雨过西楼
苏轼（宋代）

墨云拖雨过西楼。水东流，晚烟收。柳外残阳，回照动帘钩。今夜收山真个好，花未落，酒新篘。
美人微笑转星眸。月华羞，捧金瓯。歌扇萦风，吹散一春愁。试问江南诸伴侣，谁似我，醉扬州。
丹阳道中
黄玄（明代）

五陵为客久，儒服满尘埃。
望阙无知己，还乡愧不才。
山阴残雨度，河广断云开。
归去多朋旧，春城共酒杯。
岁夜咏怀
刘禹锡（唐代）

弥年不得意，新岁又如何？
念昔同游者，而今有几多？
以闲为自在，将寿补蹉跎。
春色无情故，幽居亦见过。
乐府古题序
元稹（唐代）

织夫何太忙，蚕经三卧行欲老。蚕神女圣早成丝，今年丝税抽徵早。

早徵非是官人恶，去岁官家事戎索。征人战苦束刀疮，主将勋高换罗幕。

缫丝织帛犹努力，变缉撩机苦难织。东家头白双女儿，为解挑纹嫁不得。

檐前袅袅游丝上，上有蜘蛛巧来往。羡他虫豸解缘天，能向虚空织罗网。
梅根夹
范成大（宋代）

辛苦凌波棹，平安入夹船。日明渔浦网，风侧瓦窑烟。

老圃容挑菜，村巫横索钱。且投人处宿，终夜得佳眠。
疾病
晁说之（宋代）

疾病非吾有，吾身与世轻。
看棋得静意，说药肯伤生。
不道江湖远，惟多鸥鹭情。
况闻登俊杰，即日是升平。
缺题
储氏（明代）

夭桃灼灼倚窗前，春色缤纷带紫烟。昨夜雨声来枕上，惜花人听不曾眠。
病中绝句
范成大（宋代）

夜合梢头蘸紫茸，菉葱顶上拆黄封。
去年团扇题诗处，依旧疏帘细雨中。
有感
史蒙卿（宋代）

途穷那免哭，哭罢一高歌。
白日催年急，青山阅世多。
浮生从潦倒，遗恨不消磨。
何许南来雁，殷勤掠暝过。
代诸生送蒋守 其二
徐积（宋代）

长淮之南，楚为最剧。守者为谁，以才以德。守既视事，未逾厥月。

吏则胥畏，民则胥悦。物来必应，事至立决。守之动静，皆有法度。

不苟不简，不暴不怒。处烦以敏，辅严以恕。庭无滞讼，狱无冤囚。

民无愁叹，俗有歌讴。古之三府，谣言奏事。今岂不然，兼采公议。

付之使节，是以用之。付之远俗，是以重之。其俗既平，其刑既清。

章德表功，来朝两宫。两宫圣明，柱上记名。
太师杜公挽词五首
梅尧臣（宋代）

言为当代法，行不古人惭。
天子贵元老，史官传美谈。
名高汉亚相，学嗣晋征南。
有子即家宝，未尝金玉贪。
闻蔡九弟十四弟到行在
吕本中（宋代）

苦怀吾表弟，别久费相思。爱客能忘酒，长贫不废诗。

每蒙高士喜，终少贵人知。试问游吴兴，何如在蜀时。
偈颂一百四十一首 其一一六
释师范（宋代）

万籁风悽悽，千林露滴滴。塞雁起平沙，夜虫吟破壁。

举一不得，举二放过一著，更听拄杖子露个消息。
次韵寄汪教授二首
陈造（宋代）

客路何人起病怀，论交今得谪仙才。
每当玉麈玄谭胜，不问铜壶漏箭催。
鲁泮旧常烹瓠叶，广平聊复赋江梅。
揆予傥可陪英轨，莫向诗筒靳往回。
句
王随（宋代）

江馆夜凉风乍起，海天云淡月初高。
观雨
仇远（元代）

雨师殿后疾雷先，风卷浮云似擘绵。
大点成沤添黑潦，浓阴匝地暗青天。
崦中暴长弥漫水，圩上平沉沮沼田。
米直顿增车戽急，早推红日丽金渊。
东郊雨中柬士量
高叔嗣（明代）

闲居甘绝迹，疏雨对芳原。
念欲开青眼，谁还共绿尊。
林烟旁舍午，野色远村昏。
自笑平生意，无人空闭门。
郴州乾明进和尚舍利赞
释德洪（宋代）

李广射虎，石为之穿。耿恭祝井，涸为之泉。忠孝所致，如响答焉。

公亦何为，饥餐困眠。人初莫测，公岂自言。戏为火浴，朽者明鲜。

舍利粲粲，玉碎珠圆。乃至所养，盖其云全。天全之妙，非粗不传。

如春在花，如意在弦。嗤嗤横目，气凌云天。死未及寒，化为腥膻。

矧投于火，不作腥烟。安有万手，收此精坚。维德之一，堙所拳拳。

死生之大，卒莫能迁。公初设心，唯此是专。不祈人知，人趋如川。

终必有验，理之固然。我作赞词，丰碑以镌。
【南吕】一枝花_罗帕传情偷
刘时中（元代）

罗帕传情
偷传袖里情，暗表心间事。一方织恨锦，千缕断肠丝。用殢色心儿，叠成个齐臻臻合欢祬，女流中忒敬思。着小生怎生来有福消任，端的是无功受赐。
【梁州】丝缕细织造的匀如江纸，粉糨轻出制的腻似鹅脂，温柔玉玺无瑕疵，恰便似半江秋水，一片冰丝。还房可恰，尺素宽虞，并无些俗叶繁枝，翻腾的花样宜时。两壁厢是那花开仙五字的诗章，中间是宴蟠桃十长生故事，四周围那缠枝莲八不犯的花儿。拜而，受之。看成做护身符的意思绶文字，谁敢道待的其须。争奈我书房无个顿放处，兀的不费煞我这神思。
【隔尾】待书册中放呵倘或间沾污了非轻视，待帽盒里收呵若有些疏虞甚意儿，待合包里藏呵有那等俏相识开口着我怎推辞。我则索长近长亲着皮肉。一家，无二，只除是护枕放呵又怕那揲被铺床小小妮子，觑的来因而。
【又】用一张助才情砑粉泥金纸，写就那诉离情拨云撩雨词，和我这助吟怀贴肉汗衫儿，一答儿里收拾。封裹的丁一确二，和包袱锁入箱子。行坐里随带着钥匙，何日忘之？
【尾声】成就了洞房中夜月花朝事，受用些绿窗前茶余饭饱时。共宾朋厮陪侍，和鸾凤效琴瑟。读一会诗章，讲一会文字。掀腾开旧箧笥，物见主信有之。我见俺一针捻一丝，一针针不造次，一针针那真至。想俺那不容易的恩情怎敢道待的轻视，先选下个不空忘的日子，后择你个不失脱的口词。这手帕则好遮笼纱帽，抚拭瑶琴，花前换盏，袖内藏香，直等的称了愿随了心恁时节使。
次金筱庄太守自题小影韵二首 其一
陈式金（清代）

清廉慈惠性由衷，百雉新修一望中。江上游氛化和气，恩威相济任西东。
立春内江即事
胡期恒（清代）

玉垒峰晴翠作堆，金堂水暖碧波洄。寒从昨夜三更减，人与春波一日来。

紫陌未飘京兆柳，红妆争插寿阳梅。酒炉依样临邛好，只少雍容车骑才。
偕七舍弟游崇元观共题罗太史雪浪阁
区大相（明代）

阁迥玄潭出，山回绀殿虚。云霞窥坐榻，神鬼护精庐。

何意终逃窥，谁同赋遂初。地犹三诏后，人是一龙馀。

亭放徵君鹤，银焚学士鱼。捷猿攒暗壁，闲雀下空除。

溪罢严陵钓，园荒董相蔬。贤良今对策，太史旧藏书。

蕴玉山情适，披云野望舒。清尘不可接，高步访天居。
陈待制五月十四日生朝
徐照（宋代）

羲辔迟中夏，生贤国世宁。
隔宵蟾欲满，经溽雨初停。
分派来沩蟾，储神应德星。
高楼参造物，健笔倒沧冥。
几郡流威惠，今人识典刑。
随行惟一鹤，堆案有群经。
道直言皆壮，心和鬓益青。
即须调鼎铉，未许在林坰。
斸石逢云母，栽松长茯苓。
龟巢莲叶上，公见却千龄。
戏咏老农观稻以秋字为韵 其二
方回（元代）

久无筋力荷锄耰，坐阅千畦䆉稏秋。又喜黄云今满眼，不知白稏已盈头。

丁宁幼稚频驱雀，约敕比邻远放牛。及早儿孙了租税，颓龄一饱更何忧。
渔家傲引
洪适（宋代）

三月愁霖多急雨。桃江绿浪迷洲渚。西塞山边飞白鹭。烟横素。一声欸乃山深处。

红雨缤纷因水去。行行寻得神仙侣。楼阁五云心不住。分凤侣。重来翻恨花相误。
所怀
文天祥（宋代）

万里青山两鬓华，老臣无国又无家。
乾坤局促笼中鸟，风雪飘零粪上花。
岁晚江空人已逝，天寒日短路何赊。
书生不作网常计，闻是东门已种瓜。
送友生入越投知己
贯休（唐代）

才大终难住，东浮景渐暄。知将刖足恨，去击李膺门。

宿雾开花坞，春潮入苎村。预思秋荐后，一鹗出乾坤。
月中观梅
方岳（宋代）

何物苍头不自量，踏梅踏月上山堂。
月明幸是无痕迹，可惜琼瑶一径香。
陈绍之作山水于卧屏
韩淲（宋代）

一夜云山落枕边，布衾清煖得安眠。五更门外闻朝马，始觉清风远涧泉。
感遇十首次韵和黄著作鲁直以将穷山海迹胜绝
晁补之（宋代）

鸤鸠兴独居，百两谁与将。
未见忧忡忡，既觏为龙光。
吹竽沸齐市，零雨暗空桑。
寒歌牛轭底，激烈气弥刚。
三峰康道人墨梅三首 其二
朱松（宋代）

冰盘青子渴争尝，怪有横枝著意芳。等是豪端幻三昧，更烦觅句为摹香。
南征写怀
金德嘉（清代）

尘容瘦骨转江皋，梦里惊心马首劳。无复振衣临广武，祇须痛饮读《离骚》。

衡山采药神犹往，《秋水》名篇兴自豪。老向丹铅过岁月，肯将姓字没蓬蒿。
安乐窝吟 其二
何梦桂（宋代）

安乐山前安乐窝，一窝深处白云多。云来云去无人管，閒看虚檐燕葺窠。
倪宽带经
谢士元（明代）

家贫事力作，经籍还相随。锄耘颇休暇，讽诵声伊吾。

腹中富文字，亦草封襌仪。白日驰驹隙，不学将何为。
贺新郎·别茂嘉十二弟
辛弃疾（宋代）

别茂嘉十二弟。鹈鴂、杜鹃实两种，见《离骚补注》
绿树听鹈鴂。更那堪、鹧鸪声住，杜鹃声切。啼到春归无寻处，苦恨芳菲都歇。算未抵、人间离别。马上琵琶关塞黑，更长门、翠辇辞金阙。看燕燕，送归妾。
将军百战身名裂。向河梁、回头万里，故人长绝。易水萧萧西风冷，满座衣冠似雪。正壮士、悲歌未彻。啼鸟还知如许恨，料不啼清泪长啼血。谁共我，醉明月。
四月三十日慈孝寺山亭席上口占送子敦都运待
孔文仲（宋代）

送客城南寺，萧然云水秋。
客意在万里，聊作须臾游。
昨夜过新雨，清风满梁州。
簪裳合俊彦，河图并天球。
古来功名人，未就不肯休。
譬如凿空使，尚致安石榴。
矧今南亩氓，往往东西流。
君能安辑之，千仓与万辀。
元日夜坐
谢文荐（清代）

生年四十余，所阅亦已悉。险夷并冷暖，况味殊不一。

默思少壮时，自许颇挺出。忽忽遂至今，回首难自诘。

忍视黎元陷，忧患比同室。终抱懦夫惭，未能𢬵一掷。

四壁徒尔空，琐琐何嗟及。濩落寄荒园，饥寒守旧帙。

竹柏共严枯，飘萧犹莫色。愁至上西楼，搔首汀烟白。
明月逐人来 寿仙翁 奉贺序翁诞辰二阕 其一
夏言（明代）

鹅黄染柳。海棠红透。恰才过、禁烟时候。云拥沙堤，见轮蹄驰骤。

来祝相公眉寿。

薇圃新移，花鸟正宜春昼。日日把笙歌送酒。玉带麟袍，勋业三朝旧。

此福人间希有。
感怀
孟郊（唐代）

孟冬阴气交，两河正屯兵。烟尘相驰突，烽火日夜惊。

太行险阻高，挽粟输连营。奈何操弧者，不使枭巢倾。

犹闻汉北儿，怙乱谋纵横。擅摇干戈柄，呼叫豺狼声。

白日临尔躯，胡为丧丹诚。岂无感激士，以致天下平。

登高望寒原，黄云郁峥嵘。坐驰悲风暮，叹息空沾缨。
梅溪以吴门崇真宫宋徽宗赐道士项举之诏墨刻属题
金衍宗（清代）

上清宝箓乞长生，弓剑谁攀五国城。一诏轮台终自悔，至今人颂武皇明。
古寺清秋日 其二
文彦博（宋代）

古寺清秋日，幽闲景倍殊。晚云遮鹫岭，新月照虾须。

玉露沾篱菊，金风落井梧。武泥求泛驾，张翰莫思鲈。
赠李元亮之子李子
吕本中（宋代）

往时诸李在江都，文采风流一代无。每得清诗如小谢，已闻前辈许封胡。

好松久已埋深涧，老马今犹忆旧途。令子相逢初未识，尚容衰晚见规模。
途中怀古述事再用前韵
陶安（明代）

太风扫空垓下歌，昔年分争才隔河。鸿门酒酣赤帝子，回首四海流恩波。

台荒戏马春草绿，美人一去伤如何。匹夫岂是万人敌，事业不竞空蹉跎。

山川灵杰千古在，石洪奇险劳经过。半天危楼两苏迹，苍烟粉堞犹巍峨。

轻舟卸帆傍堤泊，老剑出匣临流磨。长篙蘸碧接淮浦，惊喜江南乡景多。

杯馀吟啸无旅况，笔戏万象光森罗。英雄过眼俱寂寞，幸际斯世休干戈。

同行佳友得豪俊，俯视馀子当殊科。咳唾随风粲珠玉，冠盖有日锵环珂。

立身志节当自许，纷纷富贵皆从它。譬如野鹤匪凡鸟，翅轮入云高戛摩。

喜君气岸亦孤峻，厌见小妾桃颜酡。我归拜舞为亲寿，萱花香里春晖和。
次韵张虔州兼呈向宣卿
王庭圭（宋代）

贼锋绕章南，杀气动秋色。主将初无谋，突出谁与敌。

君门九重深，羽卫生旗戟。我欲献奇计，何由吐丹臆。

万言一杯水，平生几两屐。时虽急搜贤，毁誉皆失实。

顷闻向衡州，奸盗俱惕息。人材有如此，宰相安可失。
柳绝句
杜牧（唐代）

数树新开翠影齐，倚风情态被春迷。

依依故国樊川恨，半掩村桥半掩溪。
题天柱山图
戴叔伦（唐代）

拔翠五云中，擎天不计功。谁能凌绝顶，看取日升东。
江上
王安石（宋代）

村落家家有浊醪，青旗招客解祗禂。
春风似补林塘破，野水遥连草树高。
寄食舟车随处弊，行歌天地此身劳。
迟回自负平生意，岂是明时惜一毛。
句
郑说（唐代）

架上紫衣闲不著，案头金字坐长看。
圆珠积翠
陈显（明代）

圆珠西北障官衙，叠叠峰峦接九华。山国随缘售楚璧，紫霄有路饵丹砂。

茏葱晓色验灵蕴，罨画晚山衬绮霞。微径萦纡入林麓，云中鸡犬几人家。
朝中措·时情天意枉论量
元好问（金朝）

时情天意枉论量。乐事苦相忘。白酒家家新酿，黄花日日重阳。白高望远，烟浓草澹，一片秋光。故国江山如画，醉来忘却兴亡。
旅店早发
萧惟豫（清代）

荒村天未晓，惊月入窗棂。问夜更将尽，思归人半醒。

桥头分野径，树杪点疏星。何事为形役，鸡鸣马上听。
东阁
李龙高（宋代）

杜老花边惯撚须，却怜花傍驿亭居。
德公便使游城府，肯受红尘半点无。
松陵舟中迟钱受之太史
范汭（明代）

几家闲夜停机杼，支枕篷窗风许许。
吹尽絺香不见人，绕塘寒月濆语。
吴俊仲杰横河精舍图亦道仲作
张翥（元代）

横河精舍谁所居，丰城隐者吴仲杰。是中林壑特幽胜，一幅刘仲画尤绝。

远山数曲重复重，炊烟一村树丛丛。岚光云气纷滉瀁，盱水汝水遥相通。

近山什伯青匼匝，峰底斜穿鹧鸪峡。跳波直下却洄漩，怪石截断双流合。

竹窗桂栋溪之隅，过门好客无时无。溪鱼长肥酒长熟，拨弃世务谈诗书。

梧州春雨草木长，榉塘耕稼仍膏壤。锄翁牧子行唯诺，沙鸟风帆自来往。

独不见陶县令松菊园，又不见杜陵老桑麻田。人生得此不归去，有如头上之青天。

杰乎杰乎吾羡汝，毋负山中故人招隐篇。
浣溪沙（泛舟还余英馆）
毛滂（宋代）

烟柳风蒲冉冉斜。小窗不用著帘遮。载将山影转湾沙。

略B46E断时分岸色，蜻蜓立处过汀花。此情此水共天涯。
艮岳百咏 书隐亭
李质（唐代）

吾皇圣学自天衷，载籍源流一一通。宵旰万机营四海，更将心醉六经中。
将至信州二首 其一
赵蕃（宋代）

长年遇百艰，十步九逢滩。龙湫平渊蓄，灵山列岫寒。

庖厨朝饭薄，絺绤晚衣单。独抱高深意，知音谁为弹。
杂歌谣辞 古歌
沈佺期（唐代）

落叶流风向玉台，夜寒秋思洞房开。水精帘外金波下，云母窗前银汉回。

玉阶阴阴苔藓色，君王履綦难再得。璇闺窈窕秋夜长，绣户徘徊秋月光。

燕姬綵帐芙蓉色，秦子金炉兰麝香。北斗七星横夜半，清歌一曲断君肠。
席间即事
刘克庄（宋代）

急召传来主第中，孙郎上马鼓三通。
山人无复金莲梦，稳听琵琶到曲中。
芦山寺
舒坦（宋代）

别开小径入松关，半在云间半雨间。
红叶满庭人倚槛，一池寒水动秋山。
重游京师留别
吴嵰（清代）

不有升沈感，浑忘出处难。生还自戎马，家食托渔竿。

复与软红约，思乘戴白欢。故山吾负汝，临发为重看。
拙者有重阳诗以阳字韵岁和一篇复继前作
吴芾（宋代）

登临端欲赏秋光，病眼错花怯太阳。
老去不堪逢节物，愁来聊复近壶觞。
沉迷有靦尘埃面，感慨空存铁石肠。
已是思归无可奈，更来高处望家乡。
夜过吴江
萧国宝（元代）

西风飒飒一帆轻，路入松陵夜正清。市户残灯临水影，渔村短笛隔云声。

丹枫叶落霜初肃，白苇花开月倍明。我有元龙豪气在，四桥波浪不须惊。
赵郭八景为郭学宪舜举赋 其七 净寺晓钟
欧大任（明代）

曙色鸣钟曲槛凭，隔林经梵听山僧。宰官身亦称居士，为问西来第几灯。
幽居示客二首 其一
陆游（宋代）

嗜睡疏茶碗，逢春爱曲车。聊将枕流耳，静听属私蛙。

林下闲成癖，人间懒莫加。孙登欲长啸，四座且无哗。
西轩诗
甘露寺鬼（唐代）

赵壹能为赋，邹阳解献书。可惜西江水，不救辙中鱼。

伟哉横海鳞，壮矣垂天翼。一旦失风水，翻为蝼蚁食。

功遂侔昔人，保退无智力。既涉太行险，兹路信难陟。

握里龙蛇纸上鸾，逡巡千幅不将难。

顾云已往罗隐耄，更有何人逞笔端。
晚秋怀社中诸子
邓深（宋代）

池塘水落倒枯荷，橘绿橙黄晚菊多。
日暖怀沙鳖衷甲，霜清奔火蟹横戈壁。
如今时节从业好，得醉工夫似旧么。
傥有征鸿过巫峡，待凭诗句问如何。
投机偈
释义怀（宋代）

一二三四五六七，万仞峰头独足立，
骊龙颔下夺明珠，一言勘破维摩诘。
奉陪宣守任史君谒昭亭神祠 其二
张孝祥（宋代）

丰年已卜稻如京，雪尽春从草际青。竹里红旗行点点，松间白塔见亭亭。

暖回宿麦开寒色，风约疏梅度晚馨。却忆宣城李太白，也将诗句掣斋铃。
句
刘沆（宋代）

三月内方有，百花中更无。
风入松 寒夜听若琼大姊弹琴，同蕊渊作
李佩金（清代）

凉烟如水漾空明。香篆细萦青。闲愁并入丝弦里，满疏林、散作秋声。

飞下半天哀怨，胜他瑟鼓湘灵。

夜深弹彻楚魂醒。空外有馀音。七条弦到无声处，数峰青、□水泠泠。

一曲潇湘落雁，西风吹冷阴云。
后园秋物
宋庠（宋代）

秋水清能浅，秋声断复寻。
衰荷欹似扇，新菊碎于金。
匏熟犹垂欹，藤乾倒附林。
日光寒转淡，山色远弥深。
索索群芳歇，幽幽妙虑沉。
薄言谢病晚，必望丘中琴。
游少林寺
沈佺期（唐代）

长歌游宝地，徙倚对珠林。
雁塔风霜古，龙池岁月深。
绀园澄夕霁，碧殿下秋阴。
归路烟霞晚，山蝉处处吟。
赠幕史粹公罢政归钓鳌台
王凤翎（明代）

懒从鹓序点朝班，万里金华一日还。白马青袍何意绪，江云川月足怡颜。

鹰扬不入公车梦，鸥狎长随钓艇闲。笑我六鳌犹未试，相从溪上且观澜。
敬进宁王殿下仙人好楼居三章 其一
胡奎（元代）

仙人好楼居，乃在青云中。金窗洞然开，咫尺与天通。

上有太古音，被以龙门桐。左招广成子，右揖浮丘公。

凭虚览八极，呼吸凌洪濛。寿与天地并，逍遥乐无穷。
小桃源用张师夔韵
刘仲达（宋代）

桑麻遍野荫横斜，茅舍人烟四五家。
便作武陵溪上看，春来何处不开花。
首夏独游响潭
释文珦（宋代）

不解驱驰巧作谋，偃然守拙卧林丘。
方忻嫩绿成槐夏，又爱轻林作麦秋。
龙宅清深唯独往，莺声款曲似相留。
僧言漠布岩尤好，明日须当到上头。
湖口县斋即事
任希夷（宋代）

门直九江水，人闲五柳家。
晓看沙上雾，暮对淮南霞。
几席堕山影，轩窗临浪花。
悠悠寄食客，坐愁霜鬓华。
峡山飞来寺
车邦佑（明代）

晓入翠微寺，迢遥上半空。云藏帝子阁，日射梵王宫。

已觉尘嚣远，恍如霄汉通。天开奇胜地，偏镇十洲雄。
阿字行后作七首 其七
释函可（明代）

稽首栖贤老，百拜华首台。少病复少恼，步履永康哉。

月缺必复圆，鹤去必复回。时序有循环，雪消春水来。

愿言各加飧，毋重念不才。
昭潭十爱
梅挚（宋代）

我爱昭州角，呜呼古郡衙。
万愁萦桂水，一曲阻梅花。
调古湘云叶，声干岭月斜。
今愁并古恨，吹起落谁家。
送分司少卿归洪井 其二
文彦博（宋代）

知止遗荣世所稀，帆风美满浩然归。江边闻有梅真宅，吟对西山不掩扉。
次韵中秉教授喜雨之作
冯伯规（宋代）

入春绝无一声雷，赤日又将近夏末。
阴霾蔽天动经月，草木叶上积寸埃。
朝朝群望俱遍走，一毫及民更无有。
雨师远逃龙亦睡，江涩鱼跳兽空吼。
初虽一雨慰望霓，明晨骄阳射到西。
田如石坚耕不得，栏卧牛犊壁倚犁。
诉天搏手嗟亡策，上山默扣真人宅。
忽然斗暗云墨黑，尽化焚焦作膏泽。
稽首谢天拜低头，郡寄且许臣分忧。
击瓯楼上望四野，只愿保此三年秋。
吾侪风萍偶接际，剩醖新秫储年计。
稻苗便秧粟已芽，稳藉清尊度今岁。
五更复闻檐溜声，欹枕不眠隔窗听。
公余一榻安禅处，姑借民谣当诗句。
新春有感寄常夷甫
欧阳修（宋代）

余生本羁孤，自少已非壮。今而老且病，何用苦惆怅。

误蒙三圣知，贪得过其量。恩私未知报，心志已凋丧。

轩裳德不称，徒自取讥谤。岂若常夫子，一瓢安陋巷。

身虽草莽间，名在朝廷上。惟余服德义，久已慕恬旷。

矧亦有吾庐，东西正相望。不须驾柴车，自可策藜杖。

坐惊颜鬓日摧颓，及取新春归去来。共载一舟浮野水，焦陂四面百花开。
上巳日招仲孺述之
邹浩（宋代）

三月三日颍水滨，兰亭故事颓冠巾。与君嗜好酷相似，速来同鲙盘中鳞。
相如入都过晤邗江旅寓
马祜（清代）

昔年吟醉皖江楼，弹指俄惊十六秋。可奈相逢又相别，满天风雨过真州。
次和天童僧惠杲 其三
陈著（宋代）

出山相过便东行，水落山空一别轻。留得清诗照窗几，万花妆里独梅兄。
水调歌头·万里蜀山险
魏了翁（宋代）

万里蜀山险，难似上青天。谁知间有、人心之险甚山川。赖得皇间星使，满载春风和气，来自鉴湖边。要识方寸地，四十万云烟。

佩珑璁，冠昱火龠，组蝉聊。眼前富贵余事，所乐不存焉。闻道汉家子政，博考兰台载籍，胸次著千年。会有太一老，同结海山缘。
白湖草亭
谢廷柱（明代）

汀蒲岸柳翠相交，方丈亭如太古巢。垂钓月光浮水面，开窗山色在林梢。

饮逢野老容参席，邻许渔翁少结茅。梦寐十年今一访，山灵无乃讶旗旓。
寄赵信州一叔二首
赵蕃（宋代）

官梅亲手种，山阁听僧修。
授简惭吾事，登高企胜流。
葭莩元有托，桑梓近临州。
愧我资身拙，从公但食谋。
游乌石寺
曾丰（宋代）

缥缈崖悬屋，峥嵘{左木右央}亘天。
我疑家玉帝，谁道宅金仙。
钟鼓风雷上，星辰灯火前。
眼高胸次大，沙界眇三千。
【双调】湘妃怨_乐闲吹箫按
张可久（元代）

乐闲
吹箫按舞月当轩，载酒寻花雪满船。湖定试墨云生砚，乐清闲尘世远，想当年利惹名牵。万里天山箭，三冬冰窖毡，争似林泉？
德清长桥书事
花前白酒一葫芦，寺下苍松五大夫。峰峦出没云无数，高房山《春晓图》，小阑干扶我诗臞。雪点前滩鹭，锦鳞活水鱼，心却西湖。
据江上小金山
芦花浅水钓舟闲，老树苍烟倦鸟还。浑疑多景楼前看，玉浮图十二阑干，枕鲸波百尺孱颜。樵唱沧浪外，钟声紫翠间，小似金山。
湖上感旧
鱼肥酒美谢三郎，莺老花残黄四娘。相逢一笑西湖上，十年前罗绮乡，画船闲今日凄凉。翠袖人何在？空庭蝶自狂，飞去鸳鸯。
纪行
黄云缥缈四明山，绿水潺湲七里滩。碧桃零落双峰涧，往来图画间，为吟诗倚遍阑干。丹鼎龙光现，仙衣鹤氅寒，月满天坛。
春思二首
粜风卖雨孔方兄，望月瞻星苏小卿。正青春害这场温柔病，到中年恰待醒，读书斋冷冷清清。做一枕松风梦，想十年花月情，误尽功名。
懒寻悟叶把诗题，不似杨花到处飞。空劳柳线将情系，伤春魂梦里，看看瘦损冰肌。并头枕孤眠惯，画眉郎相见迟．辜负佳期。
送人之官南中
横江酒肆翠藤根，落日人家丹荔村。孤城官舍苍梧郡，水茫茫生暮云，为功名不爱闲身。树隐隐含烟瘴，山重重入鬼门，少见行人。
德清观梅
泠泠仙曲紫鸾箫，树树寒梅白玉条，飘飘野客乌纱帽。花前相见好，倚春风其乐陶陶。一去孤山路，重来何水曹，醉上金鳌。
席上次梅友元帅韵
九华峰顶礼三茅，五色云中按六幺，雪迷花下烧丹灶。一壶天地小，销不尽千古诗豪。拂袖骑丹凤，吹笙醉碧桃。散诞逍遥。
次韵金陵怀古
朝朝琼树后庭花，步步金莲潘丽华。龙蟠虎踞山如画，伤心诗句多，危城落日寒鸦。凤不至空台上，燕飞来百姓家，恨满天涯。
春晚即事
榆穿老荚散平芜，藕铸新荷点五壶。小钱儿难买东君住，问园林谁是主？大家提一葫芦。花前去，红袖扶，不醉何如？
重游会稽
镜湖凉月杜陵诗，梅屋空山夏后祠，兰亭曲水羲之字。重来忆旧时，小蓬莱楼阁参差。毛竹生银笋，香莼罥上丝，慰我相思。
酒边索赋
舞低杨柳困佳人，醅泼葡萄醉晚春，词翻芍药分难韵。乐清闲物外身，生前且自醺醺。范蠡空遗像，刘伶谁上坟？衰草寒云。
多景楼
长江一带展青罗，远岫双眉敛翠蛾，几番急橹催船过。不登临山笑我，倚阑干尽意吟哦。月来云破，天长地阔，此景能多？
苏堤即事
秋云醉墨洒龙池，夜雪吟篷宿虎溪。马蹄又上吴山翠，知音今有谁？小桃应怪来迟。一叶流诗句，百花裁舞衣，同赏苏堤。
春晚
愁红惨绿泪千行，带草连真纸半张。小名儿正向鸳鸯上，不由人不断肠，想才郎何日成双？胡蝶结青丝障，凤凰枝红锦囊，总是思量。
瑞安道中
篷低小似白云龛，山好青如碧玉簪。挂渔网茶灶整诗担，沙欧惊笑谈，一丝烟两袖晴岚。题遍松风阁，来看梅雨潭，夜宿仙岩。
送程给事知越州
曾孝宽（宋代）

承明厌直怀乡日，适得当年严助州。况是北归持节倦，喜闻东去典城优。

长江风月消残暑，故国莼鲈近早秋。遥想下车民讼简，不妨乘兴剡溪游。
杂诗四首
黄庭坚（宋代）

黄帝炼丹求子母，神农尝药辨君臣。
如何苦思形中事，忧患从来为有身。
尚书左丞赠开府仪同三司邓公挽辞三首
苏颂（宋代）

气緼江山秀，人如圭璧温。
一登文石陛，遂直紫微垣。
论议中司见，谋猷内制存。
公孙宿儒誉，垂老上金门。
奉和御製读后魏书
夏竦（宋代）

真君昭密命，纪号表兴隆。
瑞著洪河外，文成翠石中。
帝名传祖祢，历数感王公。
三五方兴运，明符事亦同。
淮河中流肃使客
杨万里（宋代）

淮水中流各一波，南船小住北船过。
生憎两岸旌旗脚，引得霜风分外多。
送卢缄归扬州
薛逢（唐代）

曾向雷塘寄掩扉，荀家灯火有馀辉。关河日暮望空极，

杨柳渡馀人独归。隋苑荒台风袅袅，灞陵残雨梦依依。

今年春色还相误，为我江边谢钓矶。
颂古五十五首
释绍昙（宋代）

吃粥吃饭过，听风听雨眠。
风光俱买尽，不费一文钱。
谢王洪伯惠酒炭米五首 其二
包恢（宋代）

饱我德更勤，青州两从事。酣饮愧无言，未尝识奇字。
句 其二
张孝芳（宋代）

鸡骨埋灵塔，龙门□佛龛。
离家
李兼（唐代）

送者临门庑，征人暮路歧。
翻思津遣后，可奈独归时。
岁旱田畴薄，家贫母子离。
能忘手中绵，密密缀衣湿。
山行
卫宗武（宋代）

携友行莫春，山南复山北。
一川去萦纡，层林互倚伏。
舍舟上孱颜，万象咸在目。
野花衒残红，柔条曳新绿。
春峦润如酥，春水流如玉。
芳草浩无涯，好鸟鸣相续。
老阅几岁华，看山看不足。
凡物各有时，时去时必复。
顾我岂物如，此生何能谷。
中秋
洪咨夔（宋代）

要看中秋月，须交夜半时。
当中明郎郎，直下净离离。
地只余风露，天何有斗箕。
虚灵昭彻性，开眼几人知。
关外
任兰枝（清代）

路出南关外，真成万里行。野花明绣节，山鬼辟龙旌。

原隰通周索，风烟接汉营。欢呼听彝目，天意为销兵。
何时 其三
沈寿榕（清代）

二十年中电火流，追思旧恨迸新愁。才多早发盈庭议，计拙终成筑室谋。

大将立功防内外，贤人责备有春秋。四牵五饵卫常事，贾谊缘何哭便休。
鉴湖别岛二绝 其二
张侃（宋代）

鉴湖别岛对青山，山下菰蒲猎猎寒。最是晓烟收未尽，舂锄閒立景尤宽。
落花曲
孙蕡（明代）

昨日见花开，今日见花落。花落花开还满枝，人老终无年少时。

劝君及时且行乐，莫管花开与花落。
半山看桃花
马曰璐（清代）

山光焰焰映明霞，燕子低飞掠酒家。红影倒溪流不去，始知春水恋桃花。
边烽
岑徵（明代）

虏骑乘秋入，边烽列障开。移时传雁塞，发处认龙堆。

火势侵云直，军声动地来。呼韩知有备，不敢过轮台。
陈丞相诞日
李洪（宋代）

蝉冕金貂侍帝廷，格天勋业不谭兵。
曾闻杨绾无荣利，果见周公致太平。
昼锦归来安绿野，宣麻重起击苍生。
民歌有衮岩瞻切，要使舆图复两京。
罢蒲干濠道中寄府教授之道弟
晁补之（宋代）

冲寒到郡待花开，花未开时却遣回。
敢意三年容我隐，只如千里访君来。
二崤毂击何为者，五老云霾安在哉。
更约劖诗猿虎谷，它年重过扫莓苔。
陈平
徐钧（宋代）

生平多智足兴刘，奇秘终贻正大羞。
若使托孤权独任，未知诛吕若为谋。
寄王深甫
刘攽（宋代）

昔有扬子云，著书恬势利。家贫官不达，宾客罕肯至。

时复好书者，相从问经义。千载故寥寥，吾人一何似。

天凉风雨馀，草树有秋意。蝉吟燕辞归，穷士易失志。

陋巷可相期，箪瓢固多味。
【双调】蟾宫曲_题金山寺长
赵天锡（元代）

题金山寺
长江浩浩西来，水面云山，山上楼台。山水云辉，楼台云映，天与安排。诗句就云山动色，酒杯倾天地忘怀。醉眼睁开，遥望蓬莱。一半儿烟遮，一半儿云埋。
闲中自咏
陆游（宋代）

声名本自不关身，富贵元知与祸邻。
但恨平生闲不足，再来真作卧云人。
渔父词十三首
蒲寿宬（宋代）

搔首推篷晓色新，雪花飘瞥大江滨。
渔父醉，不收缗。
白髭红颊玉为人。
题宋德清诗稿
林希逸（宋代）

诗法如书法，临摹恐未真。宁为禅散圣，莫作婢夫人。

士诧门中集，君留席上珍。苦吟应不厌，会见轧黄陈。